Къэралыр къыдоIэпыкъу
Бройлер джэдылу тонн 18670-рэ, гуэгушылу тонн 11980-рэ илъэсым къыщалэжьыну джэдкъаз комплекс Къэбэрдей-Балъкъэр Республикэм щыухуэным теухуа инвестицэ проектым ипкъ иткIэ, УФ-м и къэрал шэсыпIэ къызэрыратымкIэ тхылъхэр илъэс кIуам и кIэухым хьэзыр ящIащ, къыщыджаIащ КъБР-м Экономикэ зыужьыныгъэмкIэ и министерствэм.
Дызэрыщыгъуазэщи, УФ-м ЩIыналъэ зыужьыныгъэмкIэ и министерствэм 2013 гъэм щэкIуэгъуэм и 29-м щрагъэкIуэкIа зэIущIэм къыщащтауэ щытащ а проектыр зыгъэзащIэхэм защIэгъэкъуэным теухуа унафэр. Зэрыщыту мы инвестицэ проектым трагъэкIуэдэну сом меларди 5,6-м щыщу сом меларди 3,7-р Къэрал щIыб экономикэ банкым щIыхуэу къаритынущ, адрей сом мелард 1,9-р езы «Юг-Агро» жэуап зэхэгъэщхьэхукIа зыхь зэгухьэныгъэм и ахъшэщ. А псоми япкъ иткIэ, къэралыр сом меларди 2,5-мкIэ шэсыпIэу къоув.
Предприятэм лэжьапIэ IэнатIэщIэу къыщызэIуахыну 908-м пэрытынухэм дэтхэнэми ику иту сом мин 23-рэ къилэжьынущ. Проектыр зэрагъэзэщIэну илъэси 5-м къриубыдэу бюджетым и IэнатIэ зэмылIэужьыгъуэхэм сом мелуан 664-м щIигъу яIэрыхьэнущ.
Къэрэщей Элеонорэ.
